Objava obvestila o odobritvi standardne spremembe specifikacije proizvoda za ime v vinskem sektorju iz člena 17(2) in (3) Delegirane uredbe Komisije (EU) 2019/33

(2021/C 514/06)

To obvestilo je objavljeno v skladu s členom 17(5) Delegirane uredbe Komisije (EU) 2019/33 (1).

OBVESTILO O STANDARDNI SPREMEMBI ENOTNEGA DOKUMENTA

„Muscadet“

PDO-FR-A0497-AM02

Datum obvestila: 15. oktober 2021

OPIS ODOBRENIH SPREMEMB IN RAZLOGI ZANJE

1. Vključitev sorte chardonnay

Za proizvodnjo označbe je vključena dodatna sorta vinske trte, tj. chardonnay. Delež te sorte vinske trte znaša največ 10 % trsnega izbora.

Sorta chardonnay je na nantskem vinorodnem območju prisotna že več desetletij. Uvedena je na podlagi preskušanja, pri katerem se ni pokazala nobena razlika med vinom, proizvedenim v celoti iz sorte melon, in vinom, proizvedenim iz 90 % sorte melon in 10 % sorte chardonnay. Označba „Muscadet“ se je uveljavila za sveža, mlada vina s primarnimi aromami. Uvedba sorte chardonnay je obogatila pridelavo tovrstnih cvetličnih vin.

Zaradi uvedbe nove sorte vinske trte (chardonnay) je dodano pravilo o zvrščanju, s katerim je sorta chardonnay v zvrsti omejena na 10 %.

Spremenjena je točka 1.7 enotnega dokumenta.

2. Črtanje izraza „sur lie“ (na drožeh)

Izraz „sur lie“ (na drožeh) pri označbi „Muscadet“ je črtan.

Zaradi tega črtanja se specifikacija proizvoda spremeni v vseh točkah, v katerih so opredeljene posebne določbe v zvezi z navedenim izrazom.

Zgodovinsko gledano je bila označba „Muscadet“ priznana za podregionalnimi označbami („Muscadet Sèvre et Maine“, „Muscadet Côtes de Grandlieu“ in „Muscadet Coteaux de la Loire“). Sčasoma se je uveljavila prednostna razvrstitev, pri čemer se je od podregionalnih označb pričakovala drugačna raven donegovanja, ki vinom daje več voljnosti. Označba „Muscadet“„sur lie“ (na drožeh) je tako počasi izginjala in danes predstavlja le majhen del proizvodnje. Izraz „sur lie“ (na drožeh) pomeni tehniko, ki vinu daje določene značilnosti, te pa pri regionalni označbi „Muscadet“ niso več iskane. Zaradi boljše razumljivosti ponudbe za potrošnika je izraz „sur lie“ (na drožeh) pri označbi „Muscadet“ tako črtan.

Spremenjeni sta točki 1.4 in 1.9 enotnega dokumenta.

3. Gostota zasaditve

Spremenjena je gostota zasaditve, in sicer je zmanjšana na 5 000 trsov na hektar. Razdalja med vrstami je povečana na največ 2,2 metra.

Ta sprememba je posledica razvoja materiala in vinogradniških praks. Z razširitvijo medvrstnih prostorov se bo spodbudilo izvajanje kmetijsko-okoljskih praks, kot so zatravljenost in obdelovanje medvrstnih prostorov, zatiranje škodljivih organizmov s prestreznimi koriti, kar so ukrepi, za katere je standardni vinogradniški material zasnovan za dvometrsko medvrstno razdaljo. Ta način obdelovanja zelo ustreza stopnji donosa in kakovosti, ki se poskušata doseči pri tej vrsti vina s to kontrolirano označbo porekla (sadno vino s svežino, primerno za uživanje zelo zgodaj).

Zato je spremenjena točka 1.5 enotnega dokumenta o enoloških postopkih.

4. Povezava

Zaradi spremembe gostote zasaditve, vključitve sorte vinske trte chardonnay in črtanja izraza „sur lie“ (na drožeh) se je spremenila povezava s poreklom.

Zato je spremenjena točka 1.8 enotnega dokumenta.

ENOTNI DOKUMENT

1. Ime

Muscadet

2. Vrsta geografske označbe

ZOP – zaščitena označba porekla

3. Kategorije proizvodov vinske trte

1. Vino

4. Opis vina

KRATEK OPIS

To so suha mirna bela vina.

Ta vina imajo:

— najmanj 9,5-odstotni volumenski delež naravnega alkohola,

— najvišjo vsebnost fermentirnih sladkorjev (glukoze in fruktoze) 5 gramov na liter,

— najvišjo vsebnost hlapnih kislin 10 miliekvivalentov na liter,

— največ 12-odstotni volumenski delež skupnega alkohola po obogatitvi,

— vsebnost skupnih kislin med 61 in 112 miliekvivalentov na liter za vina, ki vsebujejo največ 3 do 5 g fermentirnih sladkorjev (glukoze + fruktoze) na liter.

Vsebnosti skupnega žveplovega dioksida v vinih in skupnih kislin v vinih z manj kot 3 grami fermentirnih sladkorjev (glukoze in fruktoze) na liter ter skupni delež dejanskega alkohola v vinih so znotraj mejnih vrednosti, določenih s predpisi Unije. To so suha mirna bela vina.

Imajo nežne vonjave, najpogosteje s sadno ali cvetlično paleto, in uravnotežen okus, v katerem na splošno prevladuje svežina.

SPLOŠNE ANALITSKE LASTNOSTI

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) Najnižja vsebnost skupnih kislin Najvišja vsebnost hlapnih kislin (v miliekvivalentih na liter) Najvišja vsebnost skupnega žveplovega dioksida (v miligramih na liter)

5. Enološki postopki

5.1. Posebni enološki postopki

1. Gostota zasaditve in pravila rezi

Postopek gojenja

Najmanjša gostota zasaditve vinske trte je 5 000 trsov na hektar.

Razdalja med vrstami ne sme biti večja od 2,2 metra, razdalja med trsi v isti vrsti pa mora biti med 0,9 metra in 1,1 metra.

Trsi se obrezujejo z največ 14 očesi na trs:

— bodisi s kratko rezjo na reznike z največ petimi rezniki na trs,

— bodisi z rezjo na enojni ali dvojni guyot.

Obrezovanje se konča pred pojavom socvetij v fenofazi 5 lestvice po Eichhornu in Lorentzu.

Vinska trta se lahko ne glede na način rezi obreže na štiri dodatna očesa na trs, če je v fenofazi, ko ima trta 11 ali 12 listov, tako da je število enoletnih rodovitnih mladik na trs največ 14.

2. Posebni enološki postopek

Prepovedana je vsakršna toplotna obdelava potrganega grozdja pri temperaturi pod –5 °C.

Volumenski delež skupnega alkohola v vinih po obogatitvi ne presega 12 %.

Vina se najpozneje 31. julija leta, ki sledi letu trgatve, ločijo od finih droži. Poleg navedenih določb je treba pri vinih v zvezi z enološkimi postopki upoštevati obveznosti iz predpisov Unije ter zakonika o kmetijstvu in morskem ribolovu.

5.2. Največji donosi

1. 83 hektolitrov na hektar

6. Razmejeno geografsko območje

Vse faze proizvodnje potekajo na geografskem območju, ki ga je na zasedanju pristojnega nacionalnega odbora 15. julija 2017 odobril nacionalni inštitut za poreklo in kakovost (Institut national de l’origine et de la qualité). To območje je na datum, ko je pristojni nacionalni organ odobril to specifikacijo proizvoda, na podlagi uradnega geografskega kodeksa iz leta 2018 obsegalo celotno ozemlje ali del ozemlja naslednjih občin:

— departma Loire-Atlantique: Aigrefeuille-sur-Maine, Ancenis, Basse-Goulaine, Le Bignon, La Boissière-du-Doré, Bouaye, Brains, Carquefou, Le Cellier, La Chapelle-Heulin, Château-Thébaud, La Chevrolière, Clisson, Corcoué-sur-Logne, Couffé, Divatte-sur-Loire, Geneston, Gétigné (del), Gorges, La Haie-Fouassière, Haute-Goulaine, Le Landreau, Legé (del), Ligné (del), La Limouzinière, Le Loroux-Bottereau, Maisdon-sur-Sèvre, Mauves-sur-Loire, Monnières, Montbert, Mouzillon, Oudon, Le Pallet, La Planche, Pont-Saint-Martin, Port-Saint-Père, La Regrippière, La Remaudière, Remouillé, Saint-Aignan-Grandlieu, Saint-Colomban, Sainte-Pazanne, Saint-Fiacre-sur-Maine, Saint-Géréon, Saint-Hilaire-de-Clisson, Saint-Julien-de-Concelles, Saint-Léger-les-Vignes, Saint-Lumine-de-Clisson, Saint-Lumine-de-Coutais, Saint-Mars-de-Coutais, Saint-Philbert-de-Grand-Lieu, Les Sorinières, Thouaré-sur-Loire, Vair-sur-Loire, Vallet, Vertou, Vieillevigne (del) in Villeneuve-en-Retz, znotraj katere samo ozemlje pooblaščene občine Bourgneuf-en-Retz (del);

— departma Maine-et-Loire: Mauges-sur-Loire (znotraj katere samo ozemlje pooblaščenih občin La Chapelle-Saint-Florent in Saint-Florent-le-Vieil), Orée d’Anjou (znotraj katere samo ozemlje pooblaščenih občin Bouzillé, Champtoceaux, Drain, Landemont, Liré in La Varenne) in Sèvremoine (znotraj katere samo ozemlje pooblaščenih občin Saint-Crespin-sur-Moine in Tillières);

— departma Vendée: Cugand (del), Rocheservière, Saint-Hilaire-de-Loulay (del) in Saint-Philbert-de-Bouaine.

7. Glavne sorte vinske trte

Chardonnay B

Melon B

8. Opis povezave

8.1. Posebnost geografskega območja

(a) Opis naravnih dejavnikov, ki prispevajo k povezavi

Pokrajino geografskega območja oblikujejo vinogradi na gričih in vzpetinah, ki se izmenjujejo z gozdnatimi travniki v dolinah, v katerih so na najlepših mestih postavljeni stari mlini ali t. i. „folies nantaises“ (razkošne hiše za letovanje, ki si jih je na obrobju mesta Nantes v 18. stoletju gradilo plemstvo in meščanstvo). Vinogradniške parcele prekrivajo zlasti pobočja, ki so jih izoblikovali reke Loara, Sèvre in Maine, močvirje Goulaine in jezero Grandlieu ter njihovi pritoki južno in vzhodno od mesta Nantes. Geografsko območje blizu obale Atlantskega oceana se zgodovinsko navezuje na pokrajino Bretanjo, glede na geografsko lego pa na naravno pokrajino Val de Loire ter se razprostira prek dela departmajev Loire-Atlantique, Maine-et-Loire in Vendée.

Na tem območju prevladuje oceansko podnebje z majhnimi letnimi temperaturnimi razlikami, ker so v bližini velike vodne gmote (ocean, široko ustje reke Loare, jezero Grandlieu in močvirje Goulaine). Zimske temperature so posebej blage in poletja ostajajo sveža, za zračenje pa poskrbijo morski vetrovi. V rastni dobi vinske trte padavin rahlo primanjkuje, osončenost za to zemljepisno širino pa je precejšnja, čeprav veliko jesensko plimovanje včasih spremljajo močna deževja.

Geografsko območje je geološko kompleksno. V predkambriju in paleozoiku so v orogenezi nastale plutonske (graniti, gabri) in metamorfne kamnine (gnajs, blestnik, eklogit, amfibolit). To kamninsko podlago lokalno pokrivajo terciarne usedline (glina, peščeni prod). Eolski melj, odložen na tem območju v kvartarju, je večinoma odneslo erozijsko delovanje. Kljub geološki raznolikosti so tla, ki se razvijajo na teh formacijah, najpogosteje rjava, zdrava, peščena in bogata s kamni. Na območju parcel za trgatev grozdja je tradicionalno stroga razmejitev med griči, ki tvorijo odprto krajino, predvsem ali običajno zasajeno z vinsko trto, ter parcelami s prepustnimi tlemi, ki se zlahka segrevajo, imajo omejeno zmogljivost zadrževanja vode in zmerno kemijsko rodovitnost.

(b) Opis človeških dejavnikov, ki prispevajo k povezavi

Vinorodno območje s kontrolirano označbo porekla „Muscadet“ nadaljuje vinogradniško tradicijo, ki sega v prva stoletja našega štetja.

Mesto Nantes – pristanišče ob oceanu na ustju reke Loare – se je že zelo zgodaj uveljavilo kot pomembno križišče za odpremo vina proti Britanskemu otočju in severni Evropi. O vse večjem slovesu vin v srednjem veku pričajo različni zapisi. Na nantskem vinorodnem območju so se postopoma, zlasti na pobudo nizozemskih trgovcev, specializirali za pridelavo belih vin in žganja. Tedaj se je sajenje vinske trte spodbujalo tudi z davčno ureditvijo, saj so bila vina iz Bretanje obdavčena pol manj kot vina z zgornjega toka reke Loare.

Identiteta vinorodnega območja se je dejansko ustvarila z razvojem sorte melon B. Prvi zapisi o nasadih te „burgundske rastline“, imenovane „muscadet“, segajo v sredino 17. stoletja. Po hudi zimi leta 1709, ki je uničila večji del nantskih vinogradov, je bila na najboljših legah te pokrajine, če je bilo to mogoče, ponovno zasajena sorta melon B, ki je odpornejša proti zmrzali. Vzpon vinorodnega območja so zavrle protirevolucionarne vojne leta 1793, med katerimi je bilo opustošeno, od leta 1884 pa še kriza, ker je vinograde prizadela trtna uš (filoksera).

Obnova vinogradov s cepljenjem je omogočila, da so se tradicionalni pridelovalni običaji prilagodili novim tehnikam (nasadi v vrstah, rez guyot). Od tedaj so znanje in izkušnje pri pridelavi ustrezno predpisani: sprejetje izključno sorte melon B, ohranjanje velike gostote zasaditve, nadzor vegetacije vinskih trt in omejevanje njihovega donosa ter trgatev popolnoma zrelega grozdja. Te prakse, urejene po sodni poti v 20. letih 20. stoletja, so bile potrjene s priznanjem kontroliranih označb porekla „Muscadet Sèvre et Maine“ in „Muscadet Coteaux de la Loire“ leta 1936 ter nato še „Muscadet“ leta 1937.

Izvajalci so postopoma izoblikovali posebno tehniko vinifikacije, pri kateri se vina zgodaj ločijo od finih vinskih droži, da bi razlikovali med vini z regionalno kontrolirano označbo porekla „Muscadet“ ter vini z bolj omejenimi kontroliranimi označbami porekla „Muscadet Sèvre et Maine“, „Muscadet Coteaux de la Loire“ in „Muscadet Côtes de Grandlieu“.

8.2. Posebnosti proizvoda

Vina s kontrolirano označbo porekla „Muscadet“ so bela in mirna. Imajo nežne vonjave, najpogosteje s sadno ali cvetlično paleto, in uravnotežen okus, v katerem na splošno prevladuje svežina.

8.3. Vzročna povezava med posebnostmi geografskega območja in posebnostmi proizvoda

„Če so tla departmaja Loire-Inférieure odlična, je njegovo podnebje čudovito,“ je zapisal Jules GUYOT v svoji študiji „Étude des vignobles de France“ (Študija vinogradov Francije) (zvezek II, Pariz, 1876). Na geografskem območju se dejansko spajajo tla, ugodna za vinogradništvo, in podnebje, ki ugodno vpliva na aromatičnost belih sort vinske trte. Groba sestava tal povzroča zgodnji začetek rasti vinske trte in omejuje njeno moč. To zgodnost poudarjajo blage zime, poletna osončenost in morski vetrovi, ki vegetacijo varujejo pred napadi škodljivcev. Tla geografskega območja vinsko trto zmerno in redno oskrbujejo z vodo, kar zagotavlja dobro dozoritev, zaradi omejenih vodnih zalog in razpokanosti, ki omogoča globoko ukoreninjenost rastlin.

Proizvajalci z geografskega območja, ki nadaljujejo staro vinogradniško zgodovino, na najboljših gričih že več kot tri stoletja dajejo prednost gojenju sorte vinske trte melon B. Optimizirali so vinogradniške prakse, ki zagotavljajo trgatev zdravega in zrelega grozdja, pri čemer rahločutno uravnavajo ravnotežje med bogatostjo vina in njegovo vsebnostjo kislin. Vina v skladu z lokalnimi običaji za kratek čas odležijo na finih vinskih drožeh. Zmerne poletne temperature so popolne za ohranitev svežine in nežnih arom, ki se izražajo v teh vinih.

Kratko obdobje zorenja in zgodnje pretakanje še poudarita izražanje sadnih in cvetličnih vonjev, ki zaradi delovanja kvasovk nastanejo med alkoholnim vrenjem.

Od sredine 20. stoletja so vina s kontrolirano označbo porekla „Muscadet“ postala nepogrešljiva v Franciji, kjer zaradi svojega spontanega slovesa in stopnje uveljavitve na trgu trenutno zasedajo drugo mesto med belimi vini. V 80. letih 20. stoletja se je izvoz ponovno razmahnil, dokler ni zajemal skoraj 40 % prodanih količin. Pri tem uspehu pa je zelo pomemben turizem zaradi bližine obale ter povezave vin z morskimi sadeži in ribami. To vinorodno območje je glede na svojo pridelovalno površino eno največjih vinorodnih območij za belo vino na svetu.

9. Bistveni dodatni pogoji (pakiranje, označevanje, ostale zahteve)

Območje v neposredni bližini

Pravni okvir:

zakonodaja EU.

Vrsta dodatnega pogoja:

pakiranje na razmejenem geografskem območju.

Opis pogoja:

Območje v neposredni bližini, opredeljeno z izjemo za vinifikacijo in obdelavo vin ter vinifikacijo, obdelavo, zorenje in pakiranje vin, za katera se lahko uporabi izraz „sur lie“ (na drožeh), na podlagi uradnega geografskega kodeksa za leto 2018 obsega ozemlje naslednjih občin ali njihovih delov:

— departma Loire-Atlantique: La Bernerie-en-Retz, Bouguenais, Boussay, Chaumes-en-Retz, Chauvé, Cheix-en-Retz, Frossay, Gétigné (del), Legé (del), Ligné (del), Loireauxence (znotraj katere samo ozemlje pooblaščenih občin La Chapelle-Saint-Sauveur in Varades), Machecoul-Saint-Même, La Marne, Mésanger, Montrelais, Les Moutiers-en-Retz, Paulx, Le Pellerin, Pornic, Rezé, Rouans, Saint-Étienne-de-Mer-Morte, Saint-Hilaire-de-Chaléons, Saint-Père-en-Retz, Saint-Viaud, Touvois, Vieillevigne (del), Villeneuve-en-Retz (znotraj katere samo ozemlje pooblaščenih občin Bourgneuf-en-Retz (del) in Fresnay-en-Retz) in Vue;

— departma Maine-et-Loire: Beaupréau-en-Mauges (znotraj katere samo ozemlje pooblaščenih občin Beaupréau in Gesté), Ingrandes-Le Fresne sur Loire (znotraj katere samo ozemlje pooblaščene občine Fresne-sur-Loire), Mauges-sur-Loire (znotraj katere samo ozemlje pooblaščene občine Marillais), Montrevault-sur-Èvre (znotraj katere samo ozemlje pooblaščenih občin La Boissière-sur-Evre, La Chaussaire, Le Fief-Sauvin, Le Fuilet, Montrevault, Le Puiset-Doré, Saint-Pierre-Montlimart in Saint-Rémy-en-Mauges), Orée d’Anjou (znotraj katere samo ozemlje pooblaščenih občin Saint-Christophe-la-Couperie, Saint-Laurent-des-Autels in Saint-Sauveur-de-Landemont) in Sèvremoine (znotraj katere samo ozemlje pooblaščenih občin Montfaucon-Montigné in Saint-Germain-sur-Moine);

— departma Vendée: Cugand (del), Montaigu, Saint-Étienne-du-Bois in Saint-Hilaire-de-Loulay (del).

Označevanje

Pravni okvir:

nacionalna zakonodaja.

Vrsta dodatnega pogoja:

dodatne določbe o označevanju.

Opis pogoja:

Za vina, ki ustrezajo pogojem proizvodnje, ki so za ta izraz določeni v specifikaciji proizvoda, je lahko ime kontrolirane označbe porekla dopolnjeno z izrazom „primeur“ ali „nouveau“ (mlado vino).

Ime kontrolirane označbe porekla se lahko dopolni z dodatnim geografskim imenom „Val de Loire“ po pravilih iz specifikacije proizvoda za uporabo tega geografskega imena.

Velikosti črk v izrazih „primeur“ ali „nouveau“ (mlado vino) in v geografskem imenu „Val de Loire“ niti po višini niti po širini in debelini ne presegajo velikosti črk, ki sestavljajo ime kontrolirane označbe porekla.

Na vinih z izrazoma „primeur“ ali „nouveau“ (mlado vino) je naveden letnik.

Povezava na specifikacijo proizvoda

http://info.agriculture.gouv.fr/gedei/site/bo-agri/document_administratif-7f89900b-3f0e-4f8d-b028-4066234091f5

(1) UL L 9, 11.1.2019, str. 2.